**Janne "Savjz" Mikkonen** (s. 2. helmikuuta 1988) on suomalainen striimaaja ja entinen kilpapelaaja. Hän pelaa ammatikseen lukuisia eri videopelejä ja jakaa pelikuvaa Twitch- ja YouTube-palveluissa. Hän on yksi tunnetuimpia suomalaisia videopeliammattilaisia kansainvälisesti.

Videopeliura
------------

Mikkosen nimimerkki *Savjz* tulee Tom Clancyn kirjasta *Iskuryhmä Rainbow*, jossa esiintyy Domingo Chavez -niminen hahmo. Nimi muuttui World of Warcraftissa eri muotoihin kuten chvz, chavez, savjez ja Savjz.

Mikkonen nousi tunnetuksi Hearthstone-keräilykorttipelin kautta. Hän oli pelin ensimmäisiä ammattipelaajia ja oli yksi eniten rahaa pelillä ansainneista pelaajista. Kilpailu-uransa aikana hän oli maailman kolmen parhaan Hearthstone-pelaajan joukossa. Mikkonen kuitenkin koki kilpailullisen pelaamisen liian stressaavaksi ja taloudellisesti kannattamattomaksi, joten vaihtoi kokopäiväisesti suoratoistamiseen.

Loppuvuonna 2018 Mikkonen lopetti Hearthstonen pelaamisen. Syyksi hän kertoi, että peli oli jäänyt liian tylsäksi ja muuttumattomaksi. Hän kokeili YouTube-kanavallaan muun muassa MTG Arena- ja Artifact -videopelejä, ennen kuin tammikuussa 2019 alkoi pelaamaan Dota 2 -videopelin uutta Auto Chess -pelimuotoa sekä myöhemmin sen seuraajaksi kehitettyä Dota Underlords -peliä. Myöhemmin hän on palannut pelaamaan myös Hearthstonen Battlegrounds-pelimuotoa.
Suosiostaan huolimatta Mikkosta ei ole hyväksytty Hearthstonen kehittäjän Blizzardin turnauksiin kilpailemaan eikä hän ole saanut osallistua Blizzardin promootioihin.

Mikkosen suoratoistoja katsoo päivittäin kymmeniä tuhansia ihmisiä, ja hänellä on yli 500 000 seuraajaa suoratoistopalvelu Twitchissä. Lisäksi hänen YouTube-kanavallaan on yli 210 000 tilaajaa ja videoillaan yli 157 miljoonaa näyttökertaa tammikuussa 2024.

Mikkonen on aiemmin urallaan pelannut kilpailullisesti mutta ei ammatikseen muun muassa Counter Strikea, League of Legendsiä ja World of Warcraftia.

Henkilökohtainen elämä
----------------------

Mikkonen on lähtöisin Seinäjoelta. Hän asui pitkään Järvenpäässä, mutta muutti Orangen piirikuntaan, Kaliforniaan, Yhdysvaltoihin vuonna 2017 mentyään naimisiin vaimonsa Christina Mikkosen (o.s. Sims) kanssa. Christina Mikkonen eli Zeriyah työskenteli Hearthstone-pelin Community Managerina vuoden 2019 alkupuolelle asti.
Christina Mikkonen rikkoi välinsä entisen työnantajansa kanssa, kun Blizzard puolen vuoden päästä irtosanomisista ilmoitti palkkaavansa lisää väkeä.
Syksyllä 2021 Mikkoset muuttivat Las Vegasiin Nevadaan.

Suomen elektronisen urheilun liitto SEUL palkitsi Mikkosen vuoden pelaajana 2014.

Lähteet
-------

1. ↑  Savjz - Janne Mikkonen - Teamfight Tactics Player Profile :: Esports Earnings *www.esportsearnings.com*. Viitattu 17.7.2023.
2. 1 2 3  Hujanen, Miikka; Hartikainen, Nico: Janne Mikkonen on yksi maailman tunnetuimmista Hearthstone-pelaajista – lopetti ammattiuran taloussyistä *Ilta-Sanomat*.  9.9.2018.  Arkistoitu 10.9.2018. Viitattu 2.11.2018.
3. 1 2  Työkseen pelaava "Savjz" on ilmaispelin maailmanhuippu – "Voitot ilmoitan verottajalle" *Helsingin Uutiset*.  4.1.2015.  Arkistoitu 30.10.2017. Viitattu 2.11.2018.
4. ↑
5. ↑  Savjz on why he quit Hearthstone *Clip – Twitch*.  1.10.2018. Viitattu 25.2.2019.
6. 1 2  Janne Mikkonen joutui peli­yhtiön mustalle listalle – sitten tuli anteeksi­pyyntö, mutta mikään ei muuttunut  7.7.2021. Iltasanomat.
7. ↑  Savjz – Twitch *Twitch.tv*. Viitattu 2.11.2018. (englanniksi)
8. ↑  Savjz Hearthstone *YouTube*. Viitattu 3.1.2024. (englanniksi)
9. ↑  Ojalehto, Jaakko "Zeikko"; Vuorela, Ulla: Janne "Savjz" Mikkonen tavoittelee voittoa Dreamhackin Hearthstone-turnauksesta *yle.fi*.  26.11.2014.  Arkistoitu 8.2.2015. Viitattu 2.11.2018.
10. ↑  Rauhala, Tuomas: SJK:lta mittava panostus e-urheiluun – perustaa joukkueen ja kehittää stadionista eSports-keskusta *Seinäjoen Sanomat*.  5.1.2017.  Arkistoitu 5.1.2019. Viitattu 2.11.2018.
11. ↑  Mikkonen, Janne "Savjz": Savjz AMA *Reddit*.  11.4.2018.  Arkistoitu 5.1.2019. Viitattu 2.11.2018. (englanniksi)
12. ↑  Zeriyah *hearthstone.gamepedia.com*.
13. ↑
14. ↑  Janne Mikkonen on Vuoden Pelaaja! *www.hearthstone.fi*.  24.11.2014.  Arkistoitu 5.1.2019. Viitattu 2.11.2018.